ह में बचा ही क्या है... खोखली काया, जितनी जल्दी छूटे उतना ही अच्छा होगा न, तुम्हारे ऊपर कितना भार बढ़ता जा रहा है।
नानी को चेतना कभी उबर रही है, तो कभी महाशून्य के गर्भ में समा जा रही है- अद्भुत आत्मबल की गवाही देने वाली उनकी आँखों की स्वाभाविक चमक बुझती जा रही है। उनकी पुतलियों पर मृत्यु का आसन्न अवसाद गहरा अवलेप चढ़ा रहा है - कुछ विशेष खाने की इच्छा है नानी...?
उनका सारा शरीर निषेध की मुद्रा में उद्वेलित होता है - अब कोई लालसा नहीं - देह की हर शिव में मुक्ति की ऐंठन दौड़ रही है - तृषा - विकल गौरेया की तरह उनके होंठ बार-बार खुलते हैं - तुलसी - गंगाजल दs दुलहिन... ।
जीवन भर के अभाव शायद मृत्यु के अंतिम क्षणों में अपना विकल्प पाने के लिए नया रूप धर-धरकर सामने आने लगते हैं। अपने चिर-संचित अभावों की पूर्ति की परिकल्पना में नानी रह-रहकर विभोर हो जाती हैं - लाल टहकार साड़ी, दूनो कान में अंजोरिया के फूल अइसन कनपासा। तनि ऐनक ले आवsत दुलहिन...?
- आप कुछ कह रही हैं नानी?
कोई उत्तर नहीं... । अंतिम तंद्रा में डूबी हुई नानी की चेतना अपूर्ण लालसाओं के नए छोर का स्पर्श करने के लिए आतुर है - कोई सोहर गा रहा है क्या? आज रामनौसी है? कौशल्या की कोख में राम का अवतार हुआ है...?
यदि ईश्वर नाम की कोई शक्ति इस दुनिया में है - तो मैं अपना उलाहना उस तक पहुँचाना चाहती हूँ। जीवन भर धर्म में अखण्ड आस्था रखनेवाली, पूजा-पाठ के सारे नियम निबाहने वाली नानी के लिए दो क्षणों के सुख का भी सृजन ईश्वर ने क्यों नहीं किया? मैं उससे अनुनय करना चाहती हूँ - नानी को उनके कष्टों से यथाशीघ्र मुक्ति मिले भगवान... ।
यंत्रणा का चरम अनुभव करनेवाली नानी की आस्था में दरार के कोई लक्षण नहीं है- थोड़ी देर के लिए उनकी वाक् -शक्ति लौट आई है, वे अत्यंत क्षीण स्वर में कुछ कह रही हैं -हमरा बाद अइसन पीड़ा केहू के मत मिले भगवान...। उनके चेहरे पर करूण हँसी है - अब साथ छूटत बा दुलहिन... उनके से अस्फुट राग फूट रहा है - आइल गवनवा की सारी...।
अपने प्राणों का दुस्सह भार आँखों की पुतलियों में समेटकर वे मुझे अपलक देख रही हैं... ।
सौ वर्ष पुरानी काया अपने अंतिम प्रयाण की तैयारी में है-नानी की बड़ी-बड़ी आँखों में महाशून्य छाता जा रहा है। सामाने उनकी निष्प्राण काया है, और कमरे में अकेली मैं हूँ। नानी की चेतना मीठी हँसी-हँसती हुई निर्गुण के महाराग का आलाप लेती मुझसे विदा ले रही है।
आई गवनवा की सारी... ।
मेरी पथराई हुई संज्ञा अनायास एक गहरी प्रार्थना बनकर नानी के पैरों से लिफ्ट जाना चाहती है - आपको शांति मिले नानी, अपार शांति मिले।
